**Killingbergs** er et norsk familieband fra Leksvik i Nord-Trøndelag som ble startet i 1928 av Boye Asbjørn Killingberg. Bandet har spilt rundt om i Trøndelag og resten av landet omtrent hver helg siden den gang. For mange er Killingbergs kjent som et gammeldansband, men bandet spiller flere musikkstiler fra hard-rock til gammeldans.[]

Besetning
---------

Besetningen i bandet består stort sett av folk med slektskap i Killingbergfamilien.[] Boye Asbjørn som startet bandet er far og bestefar til flere av dagens bandmedlemmer. Han er far til Arnstein Killingberg og bestefar til Alexander Killingberg og Ida Christina Killingberg. Arnstein spiller trekkspill, mens Alexander spiller gitar og synger. Ida Christina spiller torader, piano, gitar og synger. Arnstein er gift med Grete Killingberg, og også hun er selvfølgelig med i bandet. Grete spiller torader, trekkspill og synger. Arnsteins niese Hilde Marie Killingberg synger og spiller gitar. Hun skaper liv og røre på scenen, og synger for det meste ballader og rock. Hildes storebror Kjell Asbjørn Høyer spilte trommer i bandet i 90-årene, men er også i dag med enkelte ganger. Det er tre personer i dagens bandsammensettning som ikke er i slekt eller inngiftet i Killingbergfamilien.[] Svein Arild Bjerkan spiller bassgitar og synger. Harald Landsem (Arnsteins morbror) og Ola Larsen spiller gitar. Truls Valrygg på trommer.

Historie
--------

Bandet ble startet i 1928 av Boye Asbjørn Killingberg. De første årene var bandet en kvartett med fire violiner. Etterhvert byttet Asbjørn ut violinen med trekkspill og det kom senere med både gitar, vokalist, bassist og trommeslager. Bandet spilte i radioen i 1930-årene med en selvskrevet låt kalt «Solrenning». Denne låten ble laget ombord på båten fra Leksvik til Trondheim samme dag som radiospillingen fant sted. Under krigen var det forbudt å ha offentlige arrangementer, så derfor ble det heller få spillejobber. Killingbergs spilte derimot på festen i Leksvik på frigjøringsdagen 8. mai 1945. Utover på 50- og 1960-årene begynte barna til Asbjørn å spille i bandet. Sylvi Killingberg og Aud Mary Killingberg sang, mens Sven Killingberg spilte gitar og bass. Dagens trekkspiller Arnstein begynte i 1965 og har holdt det gående uten stopp siden den gang. Utover 70- og 1980-årene utvidet bandet sine jobboppdrag til Sverige. Men mesteparten av spillingene foregikk fortsatt i Trøndelag. Utover 80-årene ble flere av Asbjørns barnebarn med, og bandet var på den tiden et rent familieband. I 1990-årene dro Killingbergs ut på en rekke USA-turneer i regi av Sons of Norway. Hovedsakelig i Midtvesten, men senere også i Canada. Ida Christina Killingberg ble nordamerikansk mester på torader i sin klasse i Kimberley, Canada i 1995. Dagens gitarist Alexander Killingberg fikk Fosenprisen innen kultur i 2006 for sin gitarspilling. Gjennom de vel 95 årene Killingbergs har eksistert har over 100 personer spilt i bandet.

Musikkstil
----------

I dag spiller bandet en variert og livlig musikk, både til konsert og dans. Bandet prøver å variere musikkstilen etter publikum. De har flere forskjellige besetninger som det byttes på alt etter oppdrag.[] En liten del av repertoaret består av selvskrevne låter.

Referanser
----------

1. ↑  «Landets eldste danseband runder 80». *Fosnafolket*. 23. desember 2008. Besøkt 27. februar 2023.

Eksterne lenker
---------------

* Tidligere vinnere av kulturprisen i Leksvik kommune Arkivert 27. februar 2023 hos Wayback Machine.